Title: Úrad pre štátnu službu
Author: Stahulova
Last saved by: spano

Návrh koncepcie vzdelávania štátnych zamestnancov

1.	Východiská koncepcie vzdelávania štátnych zamestnancov
								
1.1	Koncepčné a strategické východiská 
•	Stratégia reformy zamestnávania vo verejnom sektore schválená uznesením vlády Slovenskej republiky č. 487/2003
•	Stratégia vzdelávania štátnych zamestnancov schválená uznesením vlády Slovenskej republiky č. 669/2003
•	Národný program výchovy a vzdelávania v Slovenskej republike pripravený na základe verejnej diskusie ku Koncepcii rozvoja výchovy a vzdelávania v Slovenskej republike na najbližších 15 – 20 rokov (projekt "Milénium") schválený uznesením vlády Slovenskej republiky č. 1193/2001
•	Koncepcia ďalšieho vzdelávania v Slovenskej republike schválená uznesením vlády Slovenskej republiky č. 743/2002
•	Koncepcia vzdelávania v rámci integračného procesu schválená uznesením vlády Slovenskej republiky č. 320/1999
1.2	Právne východiská
•	Zákon, ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov  prijatý 31. októbra 2003 s účinnosťou od 1. januára 2004
•	Zákon č. 575/2001 Z. z. o organizácii činnosti vlády a organizácii ústrednej štátnej správy  
•	Zákon č. 386/1997 Z. z. o ďalšom vzdelávaní v znení zákona č. 567/2001 Z. z. 
•	Nariadenie vlády SR č. 573/2002 Z. z. o obsahu a rozsahu odborného vzdelávania a o obsahu a rozsahu skúšky v dočasnej štátnej službe (ďalej len „Nariadenie vlády SR o vzdelávaní v dočasnej štátnej službe“)
•	Služobné predpisy Úradu pre štátnu službu dotýkajúce sa problematiky vzdelávania
1.3	Dokumenty Európskej komisie
•	Biela kniha Európskej komisie Vyučovanie a vzdelávanie – smerom k učiacej sa spoločnosti (1999) 
•	Memorandum o celoživotnom vzdelávaní (2000) 
1.4	Analýza vzdelávania v štátnej službe. (príloha č. 1)

2.	Zámery návrhu koncepcie vzdelávania štátnych zamestnancov

Vzdelávanie štátnych zamestnancov sa aktívne a systematicky podieľa na  odbornom raste  štátnych zamestnancov a na rozvoji ich profesijnej kariéry. V tomto zmysle je aktívnym nástrojom riadenia a rozvoja ľudských zdrojov v štátnej službe. Zahraničné skúsenosti potvrdzujú, že zárukou efektívnosti vzdelávacích procesov je ich realizácia so systémovým prístupom. 

Zavedenie systémového prístupu do vzdelávania štátnych zamestnancov vyplýva zo zákona o štátnej službe. V zmysle § 6 ods. 2 písm. f) zákona o štátnej službe Úrad pre štátnu službu riadi vzdelávanie v štátnej službe a zabezpečuje jednotný systémový prístup v ďalšom vzdelávaní štátnych zamestnancov.

Zámerom predkladaného návrhu koncepcie je:
 
a)	vymedziť jednotný všeobecný rámec systémového prístupu vo vzdelávaní štátnych zamestnancov, a to v oblasti cieľov, cieľových skupín, obsahu, inštitucionálneho a personálneho zabezpečenia vzdelávania štátnych zamestnancov,
b)	vymedziť úlohy v oblasti štandardizácie vzdelávania štátnych zamestnancov,
c)	navrhnúť opatrenia na zabezpečenie kvality vzdelávania štátnych zamestnancov, 
d)	vymedziť spôsob zabezpečenia vzdelávania štátnych zamestnancov podľa § 154, 154a a 155 zákona o štátnej službe,
e)	navrhnúť opatrenia na implementáciu jednotného systémového prístupu do vzdelávania štátnych zamestnancov.

Podstatou  systémového prístupu k vzdelávaniu štátnych zamestnancov je zabezpečovať vzdelávanie  ako systém, ktorého ciele sú v súlade s cieľmi rozvoja spoločnosti, štátnej služby ako celku, špecifickými úlohami jednotlivých služobných úradov a v súlade s princípmi celoživotného vzdelávania. 

Vzdelávanie štátnych zamestnancov ako integrálna súčasť riadenia ľudských zdrojov v štátnej službe je úzko prepojené s cieľmi ostatných personálnych činností, predovšetkým s personálnou analýzou, analýzou pracovných miest a ich systemizáciou, personálnym plánovaním, získavaním a výberom, rozmiestňovaním, skončením štátnozamestnaneckého pomeru, hodnotením a odmeňovaním zamestnancov a tvorbou personálneho informačného systému. Ako súčasť celoživotného vzdelávania má vzdelávanie štátnych zamestnancov permanentný charakter a nadväzuje na vzdelanie, ktoré bolo nadobudnuté pred vymenovaním do štátnej služby. 

Služobné úrady sú pri zabezpečovaní vzdelávania štátnych zamestnancov autonómne. Vyplýva to z  ich špecifických úloh a oblasti pôsobenia resp. z rozmanitosti odborov štátnej služby, do ktorých sú zaradení zamestnanci jednotlivých služobných úradov v rámci rezortov.  Dôvodom tejto autonómnosti služobných úradov je aj skutočnosť, že existujú medzi nimi rozdiely, čo sa týka ich skúseností s uplatňovaním systémového prístupu k vzdelávaniu. Rôzne služobné úrady budú preto postupovať pri implementácii zámerov koncepcie vzdelávania v súlade so svojimi potrebami a zavádzať do svojej vzdelávacej praxe to, čo ešte zavedené nemajú.

Pre zvýšenie profesionálnej úrovne vzdelávania štátnych zamestnancov bude vo všetkých služobných úradoch zavedený všeobecný rámec, ktorý spočíva v: 
a)	jednotných metodických postupoch pri realizácii systémového prístupu vo vzdelávaní. Tieto postupy predstavujú logický cyklus od analýzy vzdelávacích potrieb cez plánovanie a projektovanie, realizáciu, až po hodnotenie vzdelávania štátnych zamestnancov; 
b)	popri špecifických spôsobilostiach potrebných pre služobné úrady, štátni zamestnanci potrebujú mať aj určité všeobecné vedomosti a zručnosti, ktoré sú nevyhnutné pre profesionálny výkon štátnej správy. Tento spoločný vedomostný základ bude určený vydaním minimálnych štandardov adaptačného vzdelávania a vzdelávania štátnych zamestnancov, ktorí vykonávajú úlohy, pri ktorých je spoločná orientácia nevyhnutná kvôli koordinácii a kooperácii medzi služobnými úradmi (napr. predstavení, špecialisti riadenia ľudských zdrojov, štátni zamestnanci, ktorí sa zaoberajú plánovaním a tvorbou rozpočtu, štátni zamestnanci, ktorí vykonávajú činnosti spojené s integračným procesom Slovenskej republiky do Európskej únie, štátni zamestnanci ekonomických a kontrolných útvarov a pod.).

3.	Ciele vzdelávania štátnych zamestnancov

Vzdelávanie cieľavedome a systematicky podporuje učenie a rozvoj človeka. V tomto zmysle je cieľom vzdelávania v štátnej službe podpora rozvoja kvalifikovaných štátnych zamestnancov, ktorí sú v prostredí sústavných spoločenských zmien, v záujme plnenia úloh štátu a skvalitnenia služieb poskytovaných občanom spôsobilí vykonávať štátnu službu  profesionálne, efektívne, pružne a nestranne na základe etického kódexu štátneho zamestnanca.

Všeobecné ciele vzdelávania štátnych zamestnancov
a)	podporovať efektívne začlenenie novovymenovaných štátnych zamestnancov do organizačného prostredia služobného úradu, t. j.  adaptáciu štátnych zamestnancov na pracovné úlohy s cieľom rýchleho prehĺbenia kvalifikácie a zvýšenia úrovne ich výkonnosti,
b)	podporiť odborný rozvoj a rast všetkých štátnych zamestnancov  s cieľom zefektívnenia plnenia úloh, ktoré vykonávajú  a celkovej profesionalizácie  štátnej služby,
c)	podporiť implementáciu reforiem a rozvojových programov iniciovaných vládou Slovenskej republiky a manažmentom štátnej služby,
d)	zvýšiť sebavedomie štátnych zamestnancov a ich pripravenosť akceptovať zmeny v pracovnom prostredí, ako aj pripravenosť manažmentu v štátnej službe prijať manažérsku zodpovednosť, 
e)	zvýšiť flexibilitu, a tým aj mobilitu štátnych zamestnancov tvorbou spoločného vedomostného základu,
f)	prehĺbiť etické hodnoty v štátnej službe v súlade s Etickým kódexom štátneho zamestnanca.

4.	Systémový prístup vo vzdelávaní štátnych zamestnancov

4.1.	Identifikácia vzdelávacích potrieb 
Vzdelávanie má byť realizované na základe analýzy a identifikácie vzdelávacích potrieb. Potrebu vzdelávania určuje rozdiel medzi skutočnou úrovňou výkonu zamestnanca a jeho požadovaným výkonom. Ide o taký rozdiel, ktorý môže byť eliminovaný vzdelávaním. Okrem nedostatočných spôsobilostí sú aj iné faktory, ktoré môžu vplývať na odklon výkonu zamestnanca od štandardu. Je to  napríklad nedostatok finančných alebo iných zdrojov, zlá organizácia práce a nejasné formulovanie pracovných úloh, zlé pracovné podmienky, nedostatky v riadení a kontrole. Ak sú tieto faktory hlavným dôvodom nedostatočného pracovného výkonu, potom ich riešením nie je vzdelávanie a je potrebné vykonať iné zodpovedajúce opatrenia na ich odstránenie. Problémy rozvoja organizácie sú vo všeobecnosti komplexné a v záujme dosiahnutia čo najlepších výsledkov  je potrebné kombinovať vzdelávacie aktivity s inými rozvojovými faktormi. 

Vzdelávacie potreby môžu byť identifikované na úrovni štátnej správy ako celku, na úrovni jednotlivých služobných úradov, na úrovni pracovných skupín (napr. organizačných útvarov) a na úrovni jednotlivých štátnych zamestnancov.
 
4.1.1	Štátna služba ako celok
V štátnej správe existujú vzdelávacie potreby, ktoré sú spoločné pre všetky služobné úrady odhliadnuc od ich špecifickej oblasti pôsobenia. Takéto horizontálne vzdelávacie potreby môžu byť identifikované analýzou všeobecnej politiky vlády a horizontálnych reforiem vrátane stratégie riadenia ľudských zdrojov v štátnej službe, všeobecnej legislatívy a technologického rozvoja (napr. decentralizácia, prijatie zákona o štátnej službe, požiadavky Európskej únie, reforma rozpočtovej politiky, rozvoj manažmentu, antikorupčná politika, kompatibilnosť personálnych informačných systémov pre riadenie štátnej služby, atď.). 

4.1.2	Služobný úrad
Identifikácia potrieb vzdelávania na základe analýzy rezortných politík a rozvojových  programov, špecifickej  legislatívy a technologického rozvoja (napr. poľnohospodárska politika, politika vzdelávania, štrukturálna politika EÚ, špecifické personálne informačné systémy).

4.1.3	Pracovná skupina (napr. organizačný útvar) 
Identifikácia potrieb vzdelávania na základe analýzy kvality a produktivity plnenia úloh, využívania nových pracovných metód.

4.1.4	Jednotliví štátni zamestnanci 
Identifikácia na základe analýzy začlenenia štátnych zamestnancov do druhov a odborov štátnej služby, do organizačných útvarov služobného úradu, aktuálneho a požadovaného pracovného výkonu, perspektív odborného rastu a rozvoja profesijnej kariéry štátnych zamestnancov.

4.2	Plánovanie vzdelávania
Plánovanie vzdelávania vychádza z výsledkov analýzy vzdelávacích potrieb. V jeho procese sa vymedzujú ciele vzdelávania, cieľové skupiny a obsah vzdelávania, organizačné, personálne a inštitucionálne, materiálno-technické a finančné zabezpečenie vzdelávania, kritériá a spôsob jeho priebežného a záverečného hodnotenia, metódy a formy vzdelávania štátnych zamestnancov. Uskutočňuje sa na úrovni štátnej správy ako celku a na úrovni služobných úradov.

4.2.1	Nástroje plánovania vzdelávania štátnych zamestnancov na úrovni štátnej služby ako celku: 
a)	stratégia vzdelávania štátnych zamestnancov,
b)	koncepcia vzdelávania štátnych zamestnancov.
4.2.2	Nástroje plánovania vzdelávania štátnych zamestnancov na úrovni služobných úradov:
a)	ročné plány vzdelávania štátnych zamestnancov.
Plánovanie vzdelávania je úzko spojené s ročným cyklom plánovania služobného úradu a má byť integrálnou súčasťou celkového personálneho plánovania. Zdrojom základných informácií pre ročné plánovanie vzdelávania je plán hlavných úloh služobného úradu,  plán riadenia ľudských zdrojov služobného úradu a analýza potrieb vzdelávania štátnych zamestnancov. Proces plánovania musí byť koordinovaný s procesom ročného hodnotenia zamestnancov. 
Výsledkom analýzy vzdelávacích potrieb je množstvo vzdelávacích potrieb. Zdroje na ich realizáciu sú často limitované. Z tohto dôvodu musia byť pri ročnom plánovaní vzdelávacích aktivít určené priority, ktorých realizácia je v rámci daných možností a zdrojov reálna. Súčasťou ročných plánov vzdelávania je určenie cieľových skupín vzdelávania, interných a externých vzdelávacích aktivít, ich časového harmonogramu, finančného a personálneho zabezpečenia s určením zodpovedností za realizáciu úloh, ktoré z plánu vyplývajú. Spracovanie ročných plánov vzdelávania ústi do vyčíslenia rozpočtu na zabezpečenie vzdelávania v služobnom úrade. 

b)	Plány interných vzdelávacích aktivít.
Služobný úrad môže využiť ponuku trhu vzdelávania, ak je adekvátna jeho vzdelávacím požiadavkám. Potreby vzdelávania v štátnej službe sú však často také špecifické, že adekvátne vzdelávanie nie je na trhu dostupné. V tomto prípade musí byť požadované vzdelávanie organizované interne. Služobný úrad je kompetentný rozhodnúť, či využije ponuku externých vzdelávacích inštitúcií alebo, či vzdelávanie zabezpečí interne. V prípade, že uprednostní interné vzdelávanie, je potrebné ho uskutočňovať na základe plánov interných vzdelávacích aktivít.
c)	Plány osobného rozvoja.
V budúcnosti, po vytvorení personálnych a finančných podmienok na zabezpečovanie vzdelávania v služobných úradoch, je zámerom  Úradu pre štátnu službu zaviesť  do praxe prípravu plánov osobného rozvoja štátnych zamestnancov. V období implementácie systémového prístupu do vzdelávania v štátnej službe sa na základe plánov osobného rozvoja bude realizovať len vzdelávanie zamestnancov, ktorí boli do štátnej služby vybraní prostredníctvom hromadného výberového konania. Príprava týchto plánov je v kompetencii predstaveného za účasti samotného zamestnanca v spolupráci so  špecialistami vzdelávania. 

4.3     Realizácia vzdelávania
Vzdelávanie má byť realizované podľa plánu a zároveň flexibilne. Keďže všetky vzdelávacie potreby nie je možné identifikovať v procese plánovania, mali by byť vytvorené finančné podmienky na ich dodatočné zahrnutie do plánu a následné zabezpečenie. Taktiež je nevyhnutné počítať pri tvorbe rozpočtu s tým, že sa počas roka môžu vyskytnúť nové vzdelávacie príležitosti, ktoré budú v súlade so vzdelávacími potrebami služobného úradu. 

4.4    Hodnotenie vzdelávania 
Zámerom hodnotenia je porovnať výsledky vzdelávania s vopred určenými cieľmi a poskytnúť spätnú väzbu organizátorovi  poukázaním na aspekty, ktoré je potrebné vo vzdelávaní (pláne, podujatí, programe vzdelávania) zdokonaliť. Takýto postup pomáha optimalizovať vzdelávanie pri jeho ďalšej realizácii. Zakotvenie povinnosti hodnotiť vzdelávanie štátneho zamestnanca v rámci služobného hodnotenia zabezpečuje prepojenie vzdelávania s odmeňovaním a profesijnou kariérou štátneho zamestnanca.
4.4.1	Nástroje hodnotenia vzdelávania na ústrednej úrovni štátnej správy:
a)	priebežná previerková činnosť v služobných úradoch,
b)	hodnotenie plnenia úloh vyplývajúcich z uznesení vlády Slovenskej republiky.
4.4.2	Nástroje hodnotenia vzdelávania na úrovni služobných úradov:
a)	správa o plnení úloh z ročného plánu vzdelávania štátnych zamestnancov v služobnom úrade, ktorej súčasťou je analýza nákladov vynaložených na vzdelávanie, a hodnotenie vplyvu vzdelávania na rozvoj služobného úradu,
b)	služobné hodnotenie štátneho zamestnanca spracované v súlade so služobným predpisom č. 7/2003 – smernicou Úradu pre štátnu službu, ktorou sa určujú kritériá služobného hodnotenia a podrobnosti o služobnom hodnotení štátnych zamestnancov. Súčasťou služobného hodnotenia je aj hodnotenie vzdelávania, ktoré zamestnanec v priebehu roka absolvoval a návrhy na vzdelávanie, ktoré má absolvovať v nasledujúcom roku.
c)	Overenie osvojených vedomostí a spôsobilostí štátnych zamestnancov kvalifikačnou skúškou pri prechode:
•	z prípravnej štátnej služby do stálej štátnej služby (služobný predpis č. 10/2003 - Skúšobný poriadok  na vykonávanie kvalifikačných skúšok štátnych zamestnancov v prípravnej štátnej službe) ,
•	z dočasnej štátnej služby a stálej štátnej služby podľa prechodných ustanovení zákona o štátnej službe do stálej štátnej služby (služobný predpis č. 2/2003 - Skúšobný poriadok  na vykonávanie kvalifikačných skúšok štátnych zamestnancov v dočasnej a stálej štátnej službe),
•	zo stálej štátnej služby do nominovanej štátnej služby (podľa ustanovení § 165c zákona o štátnej službe).  

5.	Úlohy subjektov vzdelávania štátnych zamestnancov

5.1	   Úlohy Úradu pre štátnu službu 
Úrad pre štátnu službu vo svojej pôsobnosti riadi vzdelávanie v štátnej službe. Jeho úlohou je  zabezpečiť jednotný systémový prístup vo vzdelávaní štátnych zamestnancov prostredníctvom právnych predpisov, metodických usmernení, koordináciou vzdelávania v štátnej službe a sledovaním jeho kvality. V záujme realizácie tejto úlohy sú v pôsobnosti Úradu pre štátnu službu nasledovné činnosti:
a)	analýza vzdelávacích potrieb na úrovni celej štátnej správy, predovšetkým tých rozhodnutí, ktoré majú vplyv na celú štátnu správu,
b)	určovanie strategických priorít vzdelávania štátnych zamestnancov,
c)	príprava materiálov koncepčného, legislatívno-právneho a metodického charakteru týkajúcich sa vzdelávania štátnych zamestnancov,
d)	koordinácia vzdelávania štátnych zamestnancov v súvislosti s integračným procesom Slovenskej republiky do Európskej únie,
e)	tvorba minimálnych štandardov spoločného základu adaptačného vzdelávania štátnych zamestnancov v prípravnej štátnej službe, tvorba minimálnych štandardov v oblasti  všeobecných odborov štátnej služby, minimálnych štandardov vzdelávania predstavených na získanie riadiacich spôsobilostí, vzdelávania špecialistov riadenia ľudských zdrojov a štátnych zamestnancov, v ktorých kompetencii sú činnosti súvisiace s integráciou Slovenskej republiky do Európskej únie,
f)	hodnotiaca a previerková činnosť v oblasti uplatňovania zákona o štátnej službe a jeho ustanovení týkajúcich sa vzdelávania štátnych zamestnancov, príslušných služobných predpisov, implementácie stratégie a koncepcie vzdelávania štátnych zamestnancov a implementácie príslušných dokumentov Európskej únie,
g)	zabezpečovanie poradenských a konzultačných služieb pre oblasť vzdelávania štátnych zamestnancov,
h)	reprezentovanie štátnej správy Slovenskej republiky na medzinárodnom fóre,
i)	predkladanie správ o plnení úloh v oblasti vzdelávania v  štátnej službe vláde Slovenskej republiky, 
j)	príprava rámcových programov vzdelávania štátnych zamestnancov v služobných úradoch v oblasti spoločného základu adaptačného vzdelávania štátnych zamestnancov v prípravnej štátnej službe a v oblasti všeobecných odborov štátnej služby, vzdelávania predstavených v oblasti riadenia, vzdelávania špecialistov riadenia ľudských zdrojov vrátane špecialistov vzdelávania (viď. príloha č. 2, s. 3) a štátnych zamestnancov, v ktorých kompetencii sú činnosti súvisiace s integráciou Slovenskej republiky do Európskej únie, 
k)	príprava a realizácia vybraných projektov vzdelávania aktuálnych  pre celú štátnu službu v spolupráci so vzdelávacími inštitúciami a služobnými úradmi - projektu zameraného na získanie Europen Computer Driving Licence (ECDL) v štátnej službe a projektov v oblasti eurovzdelávania, 
l)	posudzovanie kvality projektov  vzdelávania štátnych zamestnancov prostredníctvom Akreditačnej komisie Úradu pre štátnu službu,
m)	vybudovanie informačného a dokumentačného centra pre vzdelávanie v štátnej správe, ktoré bude sústreďovať, spracúvať a sprístupňovať dokumenty a informácie týkajúce sa vzdelávania štátnych zamestnancov v Slovenskej republike a v zahraničí.

5.2	Úlohy služobných úradov 

Služobné úrady majú plnú zodpovednosť za vzdelávanie štátnych zamestnancov. Nositeľmi úloh v oblasti vzdelávania štátnych zamestnancov v služobných úradoch sú špecialisti vzdelávania, predstavení a jednotliví štátni zamestnanci. Termíny špecialista vzdelávania, manažér a referent vzdelávania sú pre potreby koncepcie použité na označenie funkčnej role štátnych zamestnancov, ktorí zabezpečujú vzdelávanie v služobnom úrade ako hlavnú činnosť alebo popri inej činnosti, v závislosti od opisu činností štátnozamestnaneckého miesta, ktoré zastávajú.

5.2.1	Úlohy špecialistov vzdelávania (manažérov vzdelávania a referentov vzdelávania) 

5.2.1.1	Analýza potrieb vzdelávania štátnych zamestnancov
a)	analýza cieľov a zámerov politiky vzdelávania v oblasti štátnej služby, zámerov a cieľov služobného úradu, jeho organizačných útvarov a rešpektovanie relevantných právnych predpisov, strategických materiálov a koncepčných materiálov,
b)	analýza vzdelávacích potrieb štátnych zamestnancov úradu vrátane predstavených,
c)	kvalifikovaný výber a používanie metód a techník analýzy vzdelávacích potrieb, ako aj výber adekvátnych informačných prameňov,
d)	poradenská činnosť a predkladanie návrhov predstaveným na vzdelávanie im podriadených štátnych zamestnancov.

5.2.1.2     Plánovanie vzdelávania
a)	príprava štandardov a rámcových programov vzdelávania v príslušných špeciálnych odboroch štátnej služby v spolupráci s Úradom pre štátnu službu,
b)	príprava plánu vzdelávania  štátnych zamestnancov služobného úradu na kalendárny rok,
c)	iniciovanie a podpora prípravy plánov osobného rozvoja zamestnancov vybraných do štátnej služby prostredníctvom hromadného výberového konania,
d)	výber vzdelávacích inštitúcií,
e)	účasť pri príprave plánov realizácie vzdelávacích podujatí v spolupráci s lektormi a vzdelávacími inštitúciami a príprava plánov interných vzdelávacích aktivít,
f)	príprava ponuky vzdelávacích aktivít, na ktorých sa môžu zúčastniť zamestnanci z iných služobných úradov.

5.2.1.3     Realizácia vzdelávania
a)	organizácia interných alebo externých vzdelávacích programov na základe ročného plánu vzdelávania a administratívne zabezpečenie príležitostných vzdelávacích aktivít na základe aktuálnej ponuky vzdelávacích inštitúcií.

5.2.1.4     Hodnotenie vzdelávania
a)	príprava správy o plnení úloh z plánu vzdelávania štátnych zamestnancov služobného úradu za uplynulý kalendárny rok,
b)	evidencia údajov v oblasti vzdelávania štátnych zamestnancov.

5.2.2	Úlohy predstavených (priamych nadriadených)  
a)	vypracovanie podkladov pre prípravu minimálnych štandardov vzdelávania v špeciálnych odboroch štátnej služby,
b)	podpora vzdelávania podriadených štátnych zamestnancov a zabezpečenie takých pracovných podmienok, ktoré poskytujú podriadeným príležitosti na učenie sa zo skúsenosti,
c)	spolupráca s ďalšími predstavenými pri definovaní vzdelávacích potrieb štátnych zamestnancov,
d)	identifikácia potrieb vzdelávania podriadených štátnych zamestnancov na základe posúdenia, aké vedomosti a zručnosti sú potrebné na vykonávanie úloh a činností, ktoré zabezpečujú a budú v blízkej budúcnosti zabezpečovať,
e)	rozhodovanie o vzdelávaní podriadených štátnych zamestnancov, ktoré zlepší plnenie ich služobných úloh, 
f)	príprava a poskytovanie podkladov pre špecialistov vzdelávania pri príprave ročných plánov vzdelávania,
g)	pôsobenie v postavení školiteľa štátnych zamestnancov v prípravnej štátnej službe na základe rozhodnutia služobného úradu,
h)	hodnotenie prínosu vzdelávania pre odborný rast a kariérny rozvoj štátnych zamestnancov prostredníctvom  služobného hodnotenia, 
i)	hodnotenie účinnosti vzdelávania porovnaním schopnosti zamestnanca plniť služobné úlohy pred a po absolvovaní vzdelávania (následné sledovanie priamo v pracovnom procese, či sú zamestnanci schopní pri plnení služobných úloh využiť nové vedomosti a zručnosti, ktoré si vzdelávaním osvojili),
j)	príprava plánov osobného rozvoja štátnych zamestnancov vybraných do štátnej služby prostredníctvom hromadného výberového konania.

5.2.3	Úlohy štátnych zamestnancov
a)	štátni zamestnanci majú podľa zákona o štátnej službe právo a povinnosť prehlbovať si kvalifikáciu, 
b)	iniciovať vlastné vzdelávanie, predkladať návrhy priamemu predstavenému a s jeho súhlasom špecialistom vzdelávania na vlastné vzdelávanie,
c)	hodnotenie absolvovaného vzdelávania z hľadiska jeho obsahu, odbornej a prezentačnej úrovne a jeho organizačného zabezpečenia.

6.	Cieľové skupiny vzdelávania v štátnej službe

6.1	Cieľové skupiny vzdelávania štátnych zamestnancov, ktorých rozvoju je potrebné venovať v služobných úradoch pozornosť 
a)	štátni zamestnanci v prípravnej štátnej službe,  
b)	štátni zamestnanci v stálej štátnej službe,
c)	štátni zamestnanci v nominovanej štátnej službe,
d)	štátni zamestnanci vymenovaní do štátnej služby podľa § 154, 154a a 155 zákona o štátnej službe,
e)	predstavení 
•	na vrcholovej úrovni riadenia (predstavení vymenovaní za vedúcich služobných úradov, za vrchných riaditeľov a generálnych riaditeľov sekcií),
•	na ostatných  úrovniach riadenia ,
    
f)	štátni zamestnanci prijatí do štátnej služby hromadným výberovým konaním. Ich vzdelávanie, ktoré je v kompetencii služobných úradov, sa uskutoční na základe plánov osobného rozvoja,
g)	špecialisti riadenia ľudských zdrojov, 
h)	špecialisti vzdelávania,
i)	štátni zamestnanci ústredných orgánov štátnej správy, ktorí majú v opise činností štátnozamestnaneckého miesta  zahrnuté činnosti legislatívno-právneho charakteru, 
j)	štátni zamestnanci na miestach mimoriadnej významnosti,
k)	štátni zamestnanci kontrolných orgánov vykonávajúci finančnú kontrolu a vnútorní audítori. Ministerstvo financií Slovenskej republiky podľa § 3 písm. c) zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov zabezpečuje vzdelávanie tejto cieľovej skupiny v služobných úradoch v rámci svojej pôsobnosti. 
l)	Štátni zamestnanci, ktorí vykonávajú činnosti spojené s integračným procesom Slovenskej republiky do Európskej únie:
•	štátni zamestnanci, ktorí reprezentujú vládu Slovenskej republiky v prípravných výboroch a vo výboroch Európskej komisie. Zástupcovia Slovenskej republiky sú nominovaní jednotlivými ministerstvami, ktoré pre nich zabezpečia zodpovedajúce odborné vzdelávanie, vrátane jazykového vzdelávania.
•	Predstavení, ktorí sú zodpovední za tvorbu a implementáciu národných politík v súvislosti s integráciou Slovenskej republiky do Európskej únie. Táto cieľová skupina sa čiastočne môže prekrývať so skupinou  uvedenou v predchádzajúcom bode.
•	Štátni zamestnanci, ktorí sa zúčastňujú na príprave zákonov a potrebujú relevantné vedomosti o práve Európskeho spoločenstva.
•	Štátni zamestnanci, ktorí sú zodpovední za prípravu projektov na poskytnutie finančnej podpory z európskych štrukturálnych fondov a kohézneho fondu, t. j. všetci štátni zamestnanci, ktorí sa zúčastňujú na cykle prípravy projektov.
       
6.2	Cieľové skupiny, ktorých vzdelávanie je prioritou
a)	predstavení,
b)	štátni zamestnanci, ktorí vykonávajú činnosti spojené s integračným procesom Slovenskej republiky do Európskej únie,
c)	špecialisti riadenia ľudských zdrojov vrátane špecialistov vzdelávania,
d)	štátni zamestnanci v prípravnej štátnej službe.

7.	Obsah vzdelávania štátnych zamestnancov a jeho štandardizácia

Spracovanie obsahu vzdelávania v štátnej službe je úlohou tvorcov projektov a programov (blokov, modulov) vzdelávania, ktorými môže byť vzdelávacia inštitúcia alebo osobný úrad, v prípade, že zabezpečuje vzdelávanie pre svojich zamestnancov alebo také vzdelávanie, ktoré môže byť určené aj pre zamestnancov iných služobných úradov. Kritériom a východiskom pre prípravu obsahu vzdelávania štátnych zamestnancov, ktorého zabezpečenie je prioritou, budú minimálne štandardy a rámcové programy vzdelávania, ktoré určí Úrad pre štátnu službu. Minimálne štandardy vzdelávania budú základným minimom, ktoré služobné úrady môžu ďalej rozpracovať v súlade so svojimi špecifickými potrebami. Na základe minimálnych štandardov vzdelávania budú následne vypracované rámcové vzdelávacie programy.

7.1	Úrad pre štátnu službu v spolupráci so služobnými úradmi pripraví minimálne štandardy 

a)	vzdelávania predstavených na získanie riadiacich predpokladov pre vykonávanie funkcie predstaveného vzhľadom na rôzne úrovne riadenia, 
b)	vzdelávania štátnych zamestnancov, v ktorých kompetencii sú činnosti súvisiace s integračným procesom Slovenskej republiky do Európskej únie, 
c)	vzdelávania špecialistov riadenia ľudských zdrojov vrátane špecialistov vzdelávania,
d)	spoločného základu adaptačného vzdelávania štátnych zamestnancov v prípravnej štátnej službe. 

7.2	Služobné úrady v spolupráci s Úradom pre štátnu službu pripravia minimálne štandardy
a)	adaptačného vzdelávania štátnych zamestnancov v špeciálnych odboroch štátnej služby.

7.3	Na základe minimálnych štandardov vzdelávania Úrad pre štátnu službu v spolupráci so služobnými úradmi pripraví rámcové programy 

a)	vzdelávania predstavených, 
b)	spoločného základu adaptačného vzdelávania, 
c)	vzdelávania špecialistov riadenia ľudských zdrojov  
d)	vzdelávania špecialistov vzdelávania,
e)	vzdelávania štátnych zamestnancov, v ktorých kompetencii sú činnosti súvisiace s integračným procesom Slovenskej republiky do Európskej únie. 

7.4	Služobné úrady na základe metodického usmernenia Úradu pre štátnu službu vypracujú rámcové programy
a)	adaptačného vzdelávania v špeciálnych odboroch štátnej služby. 

8.	Druhy vzdelávania štátnych zamestnancov

Súčasťou všeobecného rámca vzdelávania v štátnej službe sú druhy vzdelávania, ktoré sú určené právnymi predpismi platnými pre štátnu službu. Podľa zákona o štátnej službe, ktorým sa mení a dopĺňa zákon č. 312/2001 Z. z. o štátnej službe a ktorý bol prijatý 28. októbra 2003 s účinnosťou od 1. januára 2004  sa vzdelávanie štátnych zamestnancov uskutočňuje prehlbovaním a zvyšovaním kvalifikácie.  Podrobnosti o prehlbovaní kvalifikácie vymedzuje služobný predpis Úradu pre štátnu službu č. 3/2003 - Smernica o druhoch a formách prehlbovania kvalifikácie štátnych zamestnancov. Podľa tohto služobného predpisu sa prehlbovanie kvalifikácie uskutočňuje adaptačným vzdelávaním - vzdelávaním v prípravnej štátnej službe, funkčným vzdelávaním - vzdelávaním predstavených v oblasti riadiacich spôsobilostí a odborným vzdelávaním štátnych zamestnancov. Úrad pre štátnu službu v rámci procesu novelizácie služobných predpisov Úradu pre štátnu službu  v súlade so zákonom, ktorým sa mení a dopĺňa zákon č. 312/2001 Z. z. o štátnej službe prijatým 28. októbra 2003 pripraví novelu služobného predpisu o druhoch a formách prehlbovania kvalifikácie, usmernenie pre zvyšovanie kvalifikácie v štátnej službe. 

V oblasti druhov vzdelávania štátnych zamestnancov sú prioritou:
a)	vzdelávanie na vykonávanie riadiacich a odborných činností po vymenovaní štátneho zamestnanca do funkcie predstaveného. Pre túto oblasť vzdelávania, vypracuje Úrad pre štátnu službu zásady, ktoré budú východiskom pri zabezpečovaní vzdelávania predstavených v služobných úradoch v súlade s ich špecifickými potrebami. 
b)	Vzdelávanie štátnych zamestnancov v súvislosti s integračným procesom Slovenskej republiky do Európskej únie. Úrad pre štátnu službu vypracuje zásady, ktoré budú východiskom pre koordináciu tohto vzdelávania Úradom pre štátnu službu a jeho zabezpečovania v služobných úradoch.
c)	Vzdelávanie štátnych zamestnancov v prípravnej štátnej službe (adaptačné vzdelávanie) (viď. príloha č. 2), ktoré je odbornou prípravou štátneho zamestnanca na vykonávanie stálej štátnej služby. Cieľom vzdelávania v prípravnej štátnej službe je osvojenie si vedomostí a zručností nevyhnutných pre profesionálne  plnenie služobných úloh v oblasti všeobecného vedomostného základu, ktorý je  spoločný pre všetkých štátnych zamestnancov a vedomostí a zručností z príslušného špeciálneho odboru štátnej služby.
d)	Jazykové vzdelávanie, ktorého cieľom je doplnenie spôsobilostí štátnych zamestnancov v ovládaní cudzieho jazyka podľa služobného predpisu Úradu pre štátnu službu č. 11/2003, ktorým sa mení a dopĺňa služobný predpis č. 6/2002 Úradu pre štátnu službu z 15. augusta o určení požiadavky ovládania cudzieho jazyka na vykonávanie štátnej služby v znení služobného predpisu Úradu pre štátnu službu č. 1/2003 Nariadenie Úradu pre štátnu službu o ovládaní cudzieho jazyka.
e)	Vzdelávanie k práci s informačnými technológiami, ktorého cieľom je prehĺbenie základných zručností štátnych zamestnancov v práci s informačnými technológiami s cieľom získať tzv. vodičský počítačový preukaz (Europen Computer Driving Licence – ECDL). Projekt implementácie  kvalifikačného programu na získanie  ECDL  pre zamestnancov v štátnej službe  a jeho skúšobné overenie pripraví Úrad pre štátnu službu v spolupráci s Ministerstvom dopravy, pôšt a telekomunikácií Slovenskej republiky.

9.	Inštitucionálne zabezpečenie vzdelávania štátnych zamestnancov v služobných úradoch

V roku 2004 bude vzdelávanie v špeciálnych odboroch štátnej služby aj vzdelávanie, ktoré je spoločné pre celú štátnu službu zabezpečované v rámci jednotlivých služobných úradov. Služobné úrady budú vzdelávanie zabezpečovať buď organizáciou interného vzdelávania, alebo využitím vzdelávacej ponuky v Slovenskej republike alebo v zahraničí. O vzdelávanie štátnych zamestnancov sa môže v procese verejného obstarávania v súlade so zákonom č. 263/1999 Z. z. o verejnom obstarávaní v znení neskorších predpisov uchádzať každá vzdelávacia inštitúcia, ktorá má vzdelávacie projekty akreditované akreditačnou komisiou Ministerstva školstva Slovenskej republiky. Služobné úrady, ktoré majú vo svojej zriaďovateľskej pôsobnosti vzdelávaciu inštitúciu, môžu zadať uskutočnenie odborného vzdelávania tejto vzdelávacej inštitúcii, avšak len z príspevku a nie na základe zmluvného záväzkového vzťahu. 

Úrad pre štátnu službu bude pôsobiť na trh vzdelávania ovplyvňovaním strany dopytu a ponuky vzdelávania. Stranu dopytu bude ovplyvňovať vydaním minimálnych štandardov a rámcových programov pre služobné úrady a poskytovaním rovnakých informácií rôznym vzdelávacím inštitúciám so žiadosťou o dodanie ponuky pre požadované programy. V oblasti vzdelávania, ktoré je spoločné pre celú štátnu službu Úrad pre štátnu službu zabezpečí pre štátnych zamestnancov všetkých služobných úradov realizáciu vybraných projektov v oblasti eurovzdelávania a projektu zameraného na získanie Europen Computer Driving Licence (ECDL) v štátnej službe.

Pre oblasť vzdelávania, ktoré je spoločné pre celú štátnu službu  vypracuje Úrad pre štátnu službu analýzu rôznych možností inštitucionálneho zabezpečenia a na základe tejto analýzy pripraví projekt najefektívnejšieho riešenia.

10. 	 Personálne zabezpečenie vzdelávania štátnych zamestnancov

Oblasť vzdelávania štátnych zamestnancov a úlohy s ňou spojené je zabezpečovaná na úrovni Úradu pre štátnu službu a na úrovni jednotlivých služobných úradov. Nositeľmi úloh na personálnej úrovni sú špecialisti vzdelávania, ktorými sú manažéri vzdelávania a referenti vzdelávania (viď príloha č. 2).

V prípade, že je služobným úradom ústredný orgán štátnej správy sú špecialistami vzdelávania aj  štátni zamestnanci, ktorí v pôsobnosti príslušného ústredného orgánu štátnej správy zabezpečujú vzdelávanie štátnych zamestnancov na získanie osobitných kvalifikačných predpokladov podľa osobitného predpisu.

Špecialisti vzdelávania spolupracujú s:
a)	predstavenými a štátnymi zamestnancami príslušných organizačných útvarov služobných úradov, 
b)	sociálnymi partnermi,
c)	internými a externými odborníkmi z radov štátnych zamestnancov, odborníkmi z praxe, vysokoškolskými učiteľmi a vedeckými pracovníkmi,
d)	slovenskými a zahraničnými vzdelávacími inštitúciami, 
e)	inými služobnými úradmi a ich vzdelávacími zariadeniami,
f)	zahraničnými expertmi v rámci zahraničných projektov.
Špecialisti vzdelávania, ktorí nie sú zamestnancami Úradu pre štátnu službu spolupracujú aj s Úradom pre štátnu službu. 

Efektívne a účinné plnenie úloh vo vzdelávaní štátnych zamestnancov vyžaduje zvýšiť počet špecialistov vzdelávania v služobných úradoch v súlade s potrebami služobných úradov. Služobné úrady pripravia svoje návrhy na personálne posilnenie v tejto oblasti v rámci systemizácie štátnozamestnaneckýh miest na rok 2005. Potrebu počtu špecialistov vzdelávania na úrovni Úradu pre štátnu službu bude Úrad pre štátnu službu riešiť v spolupráci s Ministerstvom financií v rámci návrhu systemizácie na rok 2005.

11.	Finančné zabezpečenie vzdelávania štátnych zamestnancov

Finančné prostriedky na vzdelávanie štátnych zamestnancov budú vyčleňované zo štátneho rozpočtu  v rámci jeho príslušných kapitol v súlade s odôvodnenými potrebami služobných úradov. Hospodárenie s finančnými prostriedkami určenými na prehlbovanie a zvyšovanie kvalifikácie zamestnancov bude v kompetencii jednotlivých služobných úradov v súlade s ich pôsobnosťou. Služobné úrady podľa § 10 ods. 2 zákona o ďalšom vzdelávaní  budú plánovať finančné prostriedky na vzdelávanie štátnych zamestnancov na kalendárny rok priamo v rozpočte. Tieto prostriedky použijú v súlade s ročným plánom vzdelávania zamestnancov.

Náklady na prehlbovanie kvalifikácie štátnych zamestnancov, ktoré je v súlade so vzdelávacími potrebami služobného úradu, uhrádza služobný úrad. Náklady na zvyšovanie kvalifikácie uhrádza služobný úrad v prípade, že sa k tomu zaviaže vydaním rozhodnutia o zvyšovaní kvalifikácie.

Jednou z úloh Úradu pre štátnu službu je zabezpečovať prípravu a realizáciu projektov vzdelávania vo vybraných oblastiach  vzdelávacích potrieb, ktoré sú identifikované pre celú štátnu službu. Úrad pre štátnu službu nebude v roku 2004 disponovať finančnými prostriedkami zo štátneho rozpočtu na zabezpečenie uvedeného vzdelávania. Z tohto dôvodu sa v roku 2004 budú na úhrade finančných nákladov na realizáciu vybraných vzdelávacích projektov spoločných pre celú štátnu službu podieľať aj služobné úrady. Zároveň bude Úrad pre štátnu službu hľadať alternatívne možnosti finančného zabezpečenia týchto projektov. 

12.	Kvalita vzdelávania štátnych zamestnancov

Garantovanie kvality vzdelávania v štátnej službe Úradom pre štátnu službu je v zabezpečení kvality práce špecialistov vzdelávania, kvality projektov vzdelávania po stránke obsahovej aj formálnej, v podpore využívania takých metód a foriem vzdelávania, ktoré sú primerané vzdelávacím cieľom a v určení zásad vydávania osvedčení o absolvovaní vzdelávania. Prioritu  pri implementácii systémového prístupu do vzdelávania štátnych zamestnancov má zabezpečenie kvality práce špecialistov vzdelávania a kvality projektov vzdelávania.

12.1	     Kvalita práce špecialistov vzdelávania

Podľa časti 5.2 „Personálne zabezpečenie vzdelávania v štátnej službe“ Stratégie vzdelávania štátnych zamestnancov je nevyhnutné zabezpečiť kvalitu vzdelávania štátnych zamestnancov prostredníctvom kvalifikovaných odborníkov s vysokoškolským vzdelaním z oblasti vzdelávania dospelých  alebo riadenia ľudských zdrojov. 

Pre zvýšenie kvality práce špecialistov vzdelávania, ktorí už v služobných úradoch pôsobia bude Úrad pre štátnu službu iniciovať vzdelávanie na prehĺbenie spôsobilostí v oblasti analýzy vzdelávacích potrieb, plánovania a projektovania, realizácie a hodnotenia vzdelávania dospelých. 

12.2	     Kvalita projektov vzdelávania 

Zákon č. 386/1997 Z. z. o ďalšom vzdelávaní v znení zákona č. 567/2001 Z. z ukladá v § 5 ods. 4, písm. a povinnosť akreditácie vzdelávacej ustanovizne, ktorá uskutočňuje vzdelávaciu aktivitu pre zamestnancov a volených predstaviteľov verejnej správy, t.j. aj v štátnej službe bez obmedzenia. Akreditáciu vzdelávacích projektov zabezpečuje Akreditačná komisia Ministerstva školstva Slovenskej republiky. Po udelení akreditácie má inštitúcia oprávnenie vydávať certifikáty o absolvovaní vzdelávania. 

Vzhľadom na to, že pre štátnu službu je typické veľké množstvo rôznorodých krátkodobých vzdelávacích aktivít, ktorých obsah sa rýchlo mení, všeobecná povinnosť akreditácie znižuje pružnosť pri ich zabezpečovaní.  Akreditované by preto mali byť len niektoré vzdelávacie aktivity vybrané podľa vopred určených kritérií. Zároveň je v oblasti štátnej služby potrebné sa zamerať na zmenu procesu posúdenia kvality obsahu projektov vzdelávania, ako aj overenie spôsobilosti vzdelávacej inštitúcie poskytovať príslušné vzdelávanie. 

Z uvedených dôvodov Úrad pre štátnu službu bude iniciovať úpravu príslušných právnych noriem, vypracuje zásady akreditácie v štátnej službe a vykoná opatrenia pre zriadenie akreditačnej komisie na Úrade pre štátnu službu ako poradného orgánu predsedu Úradu pre štátnu službu, v ktorom budú mať zastúpenie zamestnanci štátnej služby a externí odborníci z príslušnej vecnej oblasti. Cieľom uvedeného zámeru je zvýšiť kvalitu posudzovania vzdelávacích projektov v oblasti vzdelávania štátnych zamestnancov po obsahovej stránke a zlepšiť pružnosť pri zabezpečovaní veľkého počtu krátkodobých vzdelávacích programov. 

Zásady akreditácie vymedzia okruh vzdelávacích projektov, na ktoré sa bude vzťahovať povinnosť akreditácie, pravidlá pre posudzovanie kvality týchto projektov a overenie spôsobilosti vzdelávacej inštitúcie poskytovať príslušnú vzdelávaciu službu. Kvalita spracovania projektov vzdelávania štátnych zamestnancov v oblastiach, ktoré sú spoločné pre celú štátnu službu, bude posudzovaná na základe vopred spracovaných kritérií - minimálnych štandardov  a rámcových programov vzdelávania. 

12.3	      Uplatňovanie primeraných metód a foriem vzdelávania.

S cieľom zabezpečiť kvalitné a účinné vzdelávanie v štátnej službe je pri voľbe metód a foriem vzdelávania potrebné zohľadňovať nasledovné zásady:
•	metódy a formy vzdelávania voliť primerane k cieľom, obsahu a cieľovým skupinám vzdelávania v rámci jednotlivých vzdelávacích podujatí, 
•	pri výbere metód a foriem vzdelávania uprednostňovať také, ktoré dávajú priestor pre aktívne zapájanie sa účastníkov vzdelávania do procesov učenia sa a ktoré podporujú zážitkové učenie, 
•	zabezpečovať vzdelávanie nielen školského typu (semináre, prednášky, kurzy), ale aj vzdelávanie, ktoré je možné realizovať v rámci pracovného procesu a sebavzdelávaním (napr. dištančné vzdelávanie) (viď. príloha č. 2),
•	využívať kombináciou vzdelávania v pracovnom procese  pod vedením interného školiteľa z radov štátnych zamestnancov so vzdelávaním mimo pracovného procesu, 
•	uplatňovať medzinárodnú spoluprácu a zahraničné skúsenosti (napr. vzdelávanie na základe projektov zahraničných vzdelávacích inštitúcií, zahraničné študijné pobyty, atď.),
•	využívať moderné informačné technológie (e-learning) (viď príloha č. 2).   

12.4	Vydávanie a uznávanie osvedčení o absolvovaní vzdelávacej aktivity

12.4.1	 Vydávanie osvedčení
a)	osvedčenie o absolvovaní vzdelávania vydáva ten, kto realizuje vzdelávanie.

12.4.2	Zásady uznávania osvedčení medzi služobnými úradmi:
a)	v prípade preloženia štátneho zamestnanca, ak už absolvoval nejaké vzdelávanie v inom služobnom úrade a získal certifikáty, môže byť toto vzdelanie uznané iným služobným úradom, ak je vyžadované zo zákona, alebo je potrebné pre vykonávanie činností vyplývajúcich z opisu činností štátnozamestnaneckého miesta,
b)	uznávanie platnosti iných skôr vydaných certifikátov (získaných v iných vzdelávacích zariadeniach) vykonáva príslušný služobný úrad,
c)	posudzovanie a uznávanie zahraničných diplomov a osvedčení (certifikátov) pre potreby štátnej služby je v kompetencii Strediska pre ekvivalenciu dokladov o vzdelaní Ministerstva školstva Slovenskej republiky.

13.	Vzdelávanie štátnych zamestnancov podľa prechodných ustanovení zákona o štátnej službe

Vzdelávanie v štátnej službe podľa § 154, 154a a 155 zákona o štátnej službe sa týka tých štátnych zamestnancov, ktorí boli k termínu nadobudnutia účinnosti zákona o štátnej službe (k 1. aprílu 2002) v pracovnom pomere k služobnému úradu a plnili úlohy štátnej služby a vykonávali štátne záležitosti v rozsahu podľa § 2 ods. 2 zákona o štátnej službe.

Cieľom tohto vzdelávania je doplnenie si odborných vedomostí a zručností z oblasti všeobecného základu štátnozamestnaneckých činností a odborných činností z príslušného špecifického odboru štátnej služby u štátnych zamestnancov v týchto cieľových skupinách:
a)	štátni zamestnanci v dočasnej štátnej službe vymenovaní podľa § 154 ods. 1 a § 154a zákona o štátnej službe.
Vzdelávanie a kvalifikačná skúška tejto cieľovej skupiny sa uskutoční podľa nariadenia vlády Slovenskej republiky č. 573/2002 o obsahu a rozsahu odborného vzdelávania a obsahu a rozsahu skúšky v dočasnej  štátnej službe, služobného predpisu Úradu pre štátnu službu č. 2/2003 - skúšobný poriadok na vykonávanie skúšok štátnych zamestnancov v dočasnej štátnej službe a stálej štátnej službe, ustanovení zákona č. 263/1999 Z. z.. o verejnom obstarávaní.
b)	Štátni zamestnanci v stálej štátnej službe vymenovaní podľa § 154 ods. 4 zákona o štátnej službe majú povinnosť absolvovať odborné vzdelávanie a kvalifikačnú skúšku v termíne do 31. marca 2004. Ich vzdelávanie a kvalifikačná skúška sa uskutoční podľa § 154 zákona o štátnej službe, t. z. podľa rovnakých pravidiel ako vzdelávanie a kvalifikačná skúška zamestnancov v dočasnej štátnej službe.
c)	Štátni zamestnanci v prípravnej štátnej službe vymenovaní podľa § 155 zákona o štátnej službe.
Pre vzdelávanie štátnych zamestnancov v prípravnej štátnej službe, ktorí k 1. aprílu 2002 v služobných úradoch odpracovali menej ako dva bezprostredne predchádzajúce roky alebo menej ako dva roky v posledných piatich rokoch, platia pravidlá týkajúce sa  prípravnej štátnej služby podľa § 19 až 20 zákona o štátnej službe. V tomto zmysle je zabezpečenie vzdelávania a vykonania kvalifikačnej skúšky uvedenej cieľovej skupiny v kompetencii služobných úradov. 

14.	Evidencia vzdelávania štátnych zamestnancov

Údaje o vzdelávaní štátnych zamestnancov eviduje osobný úrad v rámci osobného spisu štátneho zamestnanca a v karte vzdelávania štátneho zamestnanca. Eviduje sa len vzdelávanie, ku ktorému má osobný úrad k dispozícii potvrdenie o absolvovaní vzdelávania. Karta vzdelávania štátneho zamestnanca bude vytvorená v elektronickej forme v rámci personálneho a informačného systému služobného úradu. 

15.	Opatrenia na implementáciu  jednotného systémového prístupu do  vzdelávania štátnych zamestnancov

15.1	1. fáza  implementácie systémového prístupu do vzdelávania v štátnej službe (2004 - 2005) 

15.1.1	  Opatrenia, ktoré vykoná Úrad pre štátnu službu
a)	Spracovať návrh zásad vzdelávania predstavených. 
      T: jún 2004
b)	Spracovať návrh zásad v oblasti spoločného základu vzdelávania štátnych zamestnancov, v oblastiach integrácie Slovenskej republiky do Európskej únie. 
T: jún 2004. 
c)	Koordinovať vzdelávanie štátnych zamestnancov v súvislosti s integračným procesom Slovenskej republiky do Európskej únie. 
T: priebežne              
K: každoročne k 31. decembru
d)	Iniciovať vzdelávanie špecialistov vzdelávania zamerané na získanie odborných spôsobilostí pre implementáciu systémového prístupu k  vzdelávaniu v služobných úradoch. 
T: január 2004
e)	Iniciovať vzdelávanie personálnych špecialistov zamerané na získanie spôsobilostí v oblasti riadenia ľudských zdrojov. 
T: január 2004
f)	Spracovať zásady plánovania vzdelávania v služobných úradoch.
T: jún 2004
g)	Zabezpečiť skúšobné overenie vo vybraných služobných úradoch. zásad plánovania v služobných úradoch 
T: január – december 2005
h)	Spracovať usmernenie pre zvyšovanie kvalifikácie v štátnej službe. 
T: marec 2004
i)	Zabezpečiť prípravu a skúšobné overenie projektu odborného vzdelávania štátnych zamestnancov v oblasti informačných technológií zameraného na získanie ECDL v spolupráci s Ministerstvom dopravy, pôšt a telekomunikácií Slovenskej republiky. 
T: apríl 2004
j)	Participovať pri tvorbe personálneho informačného systému pre riadenie štátnej služby v Slovenskej republike v súvislosti s elektronickou evidenciou údajov pri zabezpečovaní vzdelávania štátnych zamestnancov. 
T: priebežne              
k)	Iniciovať spoluprácu s vybranými medzinárodnými vzdelávacími organizáciami s cieľom výmeny informácií a skúseností o vzdelávaní štátnych zamestnancov. 
T: priebežne
l)	V spolupráci so služobnými úradmi pripraviť minimálne štandardy a rámcové programy  v oblasti spoločného vedomostného základu vzdelávania zamestnancov v prípravnej štátnej službe, vzdelávania predstavených na získanie riadiacich spôsobilostí a vzdelávania špecialistov riadenia ľudských zdrojov vrátane špecialistov vzdelávania.
 T: jún 2005
m)	V spolupráci so služobnými úradmi pripraviť minimálne štandardy a rámcové programy  v oblasti vzdelávania štátnych zamestnancov, v ktorých kompetencii sú činnosti súvisiace s integračným procesom Slovenskej republiky do Európskej únie.
T: jún 2005
n)	Vypracovať analýzu možností inštitucionálneho zabezpečenia vzdelávania, ktoré je spoločné pre celú štátnu službu. 
T: september 2005
o)	Pripraviť projekt riešenia inštitucionálneho zabezpečenia vzdelávania, ktoré je spoločné pre celú štátnu službu. 
T: október 2005
p)	Vyhodnotiť plnenie úloh vyplývajúcich z uznesení vlády Slovenskej republiky prijatých ku stratégii a koncepcii vzdelávania v štátnej službe a v prípade potreby stratégiu a koncepciu vzdelávania štátnych zamestnancov aktualizovať. 
      T: december 2005
q)	Iniciovať novelu zákona č. 312/2001 Z. z. o štátnej službe v znení neskorších predpisov a zákona č. 386/1997 Z. z. o ďalšom vzdelávaní v znení zákona č. 567/2001 Z. z v súvislosti so zámerom Úradu pre štátnu službu zriadiť akreditačnú komisiu ako poradný orgán predsedu Úradu pre štátnu službu. 
      T: december 2005 

15.1.2	  Opatrenia, ktoré vykonajú služobné úrady
a)	Iniciovať personálne posilnenie osobných úradov špecialistami vzdelávania v rámci systemizácie štátnozamestnaneckých miest na rok 2005.
T: jún 2004
b)	Zabezpečovať vzdelávanie:
•	predstavených,
T:   priebežne            
K:  každoročne k 31. decembru
•	štátnych zamestnancov, v ktorých kompetencii sú činnosti súvisiace s integráciou Slovenskej republiky do Európskej únie,
T:   priebežne           
K:  každoročne k 31. decembru
•	špecialistov vzdelávania,
T:   január – jún 2004
•	ostatných personálnych špecialistov podľa personálnej činnosti, ktorú zabezpečujú. 
T:   január – jún 2004
c)	Zavŕšiť realizáciu vzdelávania a kvalifikačných skúšok zamestnancov vymenovaných do prípravnej štátnej služby podľa §  155 ods. 1 zákona o štátnej službe. 
T: do dvoch rokov od vymenovania štátneho zamestnanca do prípravnej štátnej služby
d)	Zavŕšiť realizáciu vzdelávania vrátane kvalifikačných skúšok zamestnancov v  stálej štátnej službe podľa § 154 zákona o štátnej službe. 
T: 31. marec 2004
e)	Zavŕšiť realizáciu vzdelávania a kvalifikačných skúšok zamestnancov v dočasnej štátnej službe podľa § 154 zákona o štátnej službe. 
T: 31. marec 2005                               
K: 31. marec 2004                           
f)	Implementovať do praxe systémový prístup k vzdelávaniu - realizovať vzdelávanie na základe plánovania, ktoré sa odvíja od analýzy vzdelávacích potrieb a systematicky ho hodnotiť. 
      T: 31. december 2005
      K: 31. december 2004
g)	Implementovať do praxe:
•	ročný plán vzdelávania štátnych zamestnancov, 
      T: december 2004
•	hodnotenie plnenia úloh z ročného plánu vzdelávania štátnych zamestnancov, 
      T: december 2005
•	hodnotenie vzdelávania štátneho zamestnanca jeho priamym nadriadeným v rámci služobného hodnotenia, 
      T:  do 31: decembra 2005
•	plány osobného rozvoja štátnych zamestnancov, ktorí boli do štátnej služby prijatí prostredníctvom hromadného výberového konania. 
T: september 2004
f.	Predkladať Úradu pre štátnu službu informáciu o vzdelávaní štátnych zamestnancov v služobnom úrade.
T: každoročne k 31. decembru 

15.2	  2. fáza implementácie systémového prístupu do vzdelávania v štátnej službe (2006 – 2007) 

15.2.1	    Opatrenia, ktoré vykoná Úrad pre štátnu službu

a)	Zriadiť akreditačnú komisiu Úradu pre štátnu službu pre posudzovanie kvality projektov vzdelávania štátnych zamestnancov.
T: január 2006 
b)	Vyhodnotiť implementáciu systémového prístupu do vzdelávania v štátnej službe a spracovať nové koncepčné riešenia.
T: december 2007

15.2.2    Opatrenia, ktoré vykonajú služobné úrady
a)	Vypracovať minimálne štandardy a rámcové programy adaptačného vzdelávania v oblasti špeciálnych odborov štátnej služby.
T: december 2006
b)	Predkladať Úradu pre štátnu službu správu o vzdelávaní štátnych zamestnancov v služobnom úrade.
T: každoročne k 31. decembru